**SENIOR TOUR 2018 Referat**

I dagene mandag den 3. – torsdag den 6. September 2018 afholdt Seniorudvalget SENIOR TOUR 2018 med udgangspunkt fra EMMAUS – Galleri og Kursuscenter i Haslev.

Efter indkvartering var der kaffe og hjemmebagt kage i spisesalen, hvor Knud Essendrop bød velkommen og orienterede om de kommende dages arrangement. Efter aftensmaden blev vi budt til sangtime med af Arne Andreasen fra EMMAUS, som meget aktuelt havde valgt sange og rim/citater af Benny Andersen, der jo er kendt og elsket af os alle. En rigtig hyggelig aften, som vi afsluttede med kaffe og hyggesnak.

Tirsdag efter morgenmaden samledes vi kl. 9 og kørte i privatbiler til Haslev Seminarium, hvor borgmester Ole Vive fortalte om, hvordan bygningerne blev brugt nu. Seminariets gamle gymnastiksal med højt til loftet er blevet indrettet til rådssal for Faxe Kommune og en stor del af kommunens administration har også til huse der. Ole Vive fortalte også, at alle byrådsmøderne bliver sendt direkte på lokalt tv og i lokal radio, så alle borgere har mulighed for at følge med i beslutningerne. En del af det tidligere seminariums kollegieværelser stod tomme, da kommunen pludseligt skulle tage i mod flygtninge, så her var der en mulighed for at indkvartere dem under gode forhold.

Herefter kørte vi til Haslev Badmintonhal, hvor halinspektør Lars Schlaikjer tog imod. Hallen blev opført og indviet i 1938 og gennemgik en stor restaurering i 2018, hvor den med støtte på 3 mill. kr. fra Mærsk Fonden blev ført tilbage til den oprindelige stil. Knud Essendrop fortalte om hallens historie og Lars om arbejdet med at skaffe midler og mulighederne for den omfattende renovering. Hallen benyttes i dag næsten udelukkende til badminton. Derfra kørte vi til Haslev-Hallerne, hvor vi startede med en dejlig frokost, som cafeteriets bestyrer Lotte havde klar til os. Herefter viste Lars os rundt i det velholdte anlæg og vi fik også set småbørnsgymnasterne med deres mødre/fædre møde op til aktivitet.

I HTT´s klublokale, Haslev Trampolin og Turnforening, fik vi en orientering om HTT samt om opstarten af HTT foreningsfitness af deres formand Maria Schiøler. Da Haslev-Hallerne også huser Team Danmark Center for trampolinspring, og da HTT har springere i verdensklassen, fik vi mulighed for at se et par af dem springe i trampolinerne. Det var imponerende at se deres springprogrammer.

Efter aftensmaden samledes vi kl. 20 til kaffe/te hygge og Peder lagde op til en snak om, hvad vi kan gøre for at få flere seniorer med til HI Senior Tour. Denne gang var vi desværre kun 19 deltagere. Det er det laveste antal der har været.. Der var enighed om at vi skulle fortsætte med at arrangere Senior Tour, alle var glade for at deltage og for det gode samvær vi har. Peder lovede at SU vil holde alle seniormedlemmerne orienteret om det kommende års arrangement i god tid både med oplysninger i Hallen og med udsendelse af Nyhedsbrev pr. mail i håbet om større deltagelse.

Gunnar fortalte om Senior Tour 2019, der er planlagt at gå til Djursland med ophold på Gjerrild Hostel – Vandrerhjem i dagene 2. – 5. september og om de udflugtsmål, der kunne være aktuelle.

Onsdag efter morgenmaden blev vi hentet til en dejlig bustur rundt om Tyrstrup – Bavelsøerne, som ligger i et meget smukt landskab og hvor vi bl.a. andet passerede Sus åen flere gange. Vi holdt en god strække ben pause, hvor muligheden bød sig, også gjorde det muligt at få brugt halsmusklerne lidt, de trængte også til at styrkes. Det var en dejlig afvekslende tur ad små og mindre veje, hvor der nogle gange var meget lidt plads når vi mødte modkørende traktorer og lastbiler, men med en buschauffør med 50 års anciennitet var det ikke noget problem at komme frem. Bussen fortsatte til Pedersborg Ifs klubhus uden for Sorø, hvor vi spiste de medbragte sandwich. Derefter fik vi fortalt om Pedersborg IF og deres rødder i lokalområdet af formanden Richard Jensen.

Efter frokosten kørte vi til Sorø Akademi, hvor vi fik mulighed for en tur i det store parkanlæg, der ligger lige ned til Sorø Sø. Der var også mulighed for at besøge Sorø Klosterkirke. Efter en begivenhedsrig tur var vi igen hjemme på EMMAUS, og nåede lige at hvile os lidt, inden vi samledes til festaftenen som traditionelt afslutter årets arrangement.

Denne aften havde vi besøg af foreningens formand Jørgen Mosbæk og fru Susanne og havde en dejlig aften med god mad og underholdning af 2 spillemænd Leif og Niels. De havde sanghefter med populære sange med og vi nåede næsten igennem dem alle.

Under middagen fik Peder lejlighed til at takke Keld, Knud og Peder Jørgensen for deres arbejde med at tilrettelægge turen for os med en gavekurv. Der blev også tid til at drøfte deltagernes indstillinger til valgene på det kommende årsmøde i Vingsted 2019.

Der skal der på det kommende årsmøde vælges 2 personer til udvalget, idet Gunnars mandat som næstformand ikke er på valg. Peder havde tidligere meldt ud, at han ikke genopstiller til udvalget og Nico har sagt ja til at lade sig genopstille. Senior Tour 2018´s deltagere indstiller, som nyt medlem af SU, at Knud Essendrop vælges, efter at han havde givet tilsagn om at ville deltage i dette arbejde.

Herefter orienterede Jørgen om de udfordringer, der er for HI. Der er bl.a. nedskæringer – ændringer i ansættelser – flere anlæg under samme leder – fyringer m.m. Der er mange problemer der skal løses, og det kræver et stort arbejde for vores dygtige administrative medarbejdere og FU.

Torsdag morgen fik vi afregnet efter et par hyggelige dage og kunne ønske hinanden på forhåbentlig gensyn på Djursland i 2019.

 Gunnar Jespersen (referent)